
Programul Phare al Uniunii Europene este principalul instrument financiar de sprijinire a reformei ce urmăreşte pregătirea ţărilor din Centrul şi Estul Europei în vederea aderării la UE. Programul Phare finanţează transfer de expertiză, echipament, pregătire profesională şi lucrări publice într-un număr mare de sectoare cum sunt: privatizarea, restructurarea, protecţia mediului, asigurarea sănătăţii şi siguranţa la locul de muncă, măsuri active de combatere a şomajului, reabilitarea drumurilor şi căilor ferate, etc.

Cele două mari priorităţi actuale ale programului sunt: dezvoltarea infrastructurii necesare aderării la UE (care va mobiliza aprox. 70% din totalul fondurilor Phare) şi consolidarea instituţiilor necesare aderării, în special modernizarea administraţiei publice.

 

1. ACCESS

ACCESS este un program de construcţie instituţională ce urmăreşte consolidarea societăţii civile în ţările candidate. 

ACCESS va sprijini iniţiativele şi va întări capacitatea de funcţionare a organizaţiilor neguvernamentale şi a celor non-profit prin co-finanţarea granturilor pentru proiecte cu relevanţă pentru implementarea acquis-ului şi pentru anumite necesităţi sociale prioritare. 

Obiective:

- adoptarea şi implementarea acquis-ului comunitar în domeniile protecţiei mediului şi dezvoltării economico-sociale, cum ar fi: promovarea drepturilor salariaţilor şi a dialogului social, promovarea intereselor consumatorilor şi întărirea organizaţiilor cu rol socio-economic;

- sectorul social, în domeniul reintegrării sociale şi/sau promovarea asistenţei durabile, în sectorul sănătăţii şi al sprijinului social pentru grupurile defavorizate, cum ar fi: minorităţi, persoane cu handicap, vârstnici, persoane fără adăpost, copii ai străzii, copii abuzaţi, analfabeţi, şomeri, persoane infectate cu HIV.

Bugetul total disponibil pentru acordarea de finanţare nerambursabilă în cadrul programului ACCESS este de 4.105.000 EURO. 

Programul va fi lansat până la jumătatea anului 2001.

2. Armonizarea legislaţiei naţionale cu acquis-ul comunitar şi întărirea capacităţii instituţionale de implementare

Programul sprijină alinierea legislaţiei naţionale la acquis-ul comunitar şi consolidarea instituţiilor însărcinate cu aplicarea ei efectivă. Obiectivele principale sunt: alinierea standardelor, normelor şi procedurilor la cele ale Uniunii Europene, întărirea capacităţilor de elaborare a politicilor şi de luare a deciziilor la nivel central şi local, dotarea instituţiilor cu echipamente şi sisteme informatice moderne, întărirea capacităţii de identificare şi pregătire a programelor de investiţii.

Durata de contractare: până la 30 noiembrie 2002.

Bugetul de 73,12 MEURO se împarte între cele 18 componente ale programului, astfel:

- Dezvoltarea politicii industriale: 0,60 MEURO;

- Dezvoltarea infrastructurii de asigurare a calităţii: 4.40 MEURO;

- Recunoaşterea reciprocă a calificărilor profesionale: 1,65 MEURO;

- Îmbunătăţirea sistemului de colectare a veniturilor: 2,00 MEURO;

- Întărirea capacităţii de control şi audit intern: 2,40 MEURO;

- Dezvoltarea sistemului de achiziţii publice: 2,00 MEURO; 

- Consolidarea instituţională a Curţii de Conturi:1,60 MEURO;

- Dezvoltarea politicii agricole şi rurale: 4,00 MEURO;

- Întărirea controlului de calitate în domeniul agro-alimentar: 2,55 MEURO;

- Implementarea acquis-ului din domeniul fitosanitar: 2,00 MEURO;

- Întărirea capacităţii de administrare a acquis-ului din domeniul veterinar: 4,00 MEURO;

- Întărirea capacităţii de administrare a acquis-ului din domeniul viticol: 2,00 MEURO; - Dezvoltarea sistemului statistic agricol şi regional: 6,00 MEURO; - Implementarea acquis-ului din domeniul protecţiei mediului: 8,00 MEURO; - Îmbunătăţirea capacităţii de rulaj a vehiculelor rutiere: 3,00 MEURO; - Întărirea sistemelor de administrare a frontierelor şi de acordare a azilului: 18,92 MEURO; - Întărirea capacităţii de luptă împotriva drogurilor: 1,00 MEURO; - Consolidarea procesului de integrare europeană: 7,00 MEURO.Programul face parte din Programul Naţional Phare pentru România pe anul 2000.

3. Armonizarea Standardelor Alimentare

Obiectivul general al programului este de a sprijini procesul de armonizare a legislaţiei, normelor şi standardelor referitoare la produsele alimentare. Programul urmăreşte să sprijine adaptarea industriei alimentare româneşti la noul mediu economic concurenţial. 

4. Capacitatea Instituţională şi Administrativă de Adoptare a Acquis-ului - Asistenţă în domeniul Agricol şi Veterinar

Programul are ca obiectiv sprijinirea continuării reformelor în agricultură şi are trei componente: 

- dezvoltarea capacităţii ministerului pentru continuarea reformelor în agricultură, alinierea la legislaţia UE şi aplicarea acquis-ului în domeniu; 

- alinierea la standardele curente de control al sănătăţii animalelor pentru cinci puncte de inspecţie la frontieră; 

- stabilirea unor facilităţi de instruire în cadrul laboratorului central de carantină fitosanitară şi alinierea inspecţiei privind reziduurile la practicile aplicate în UE. 

- armonizarea standardelor din domeniul veterinar şi fitosanitar.

5. Capacitatea Instituţională şi Administrativă de Adoptare a Acquis-ului – Asistenţă pentru Administraţia Română a Vămilor

Obiectivul general al programului este acela de a realiza o administraţie a vămilor modernă şi eficientă. Programul contribuie la sprijinirea luptei contra fraudei, în special la frontierele externe, şi la asigurarea unor relaţii de cooperare şi ajutor reciproc cu celelalte sectoare guvernamentale naţionale şi cu serviciile vamale străine.

Noile sisteme de control la frontieră vor sprijini implementarea politicii fiscale şi economice a guvernului, facilitând fluxurile comerciale şi impulsionând comerţul exterior.

6. Capacitatea Instituţională şi Administrativă de Adoptare a Acquis-ului – Dezvoltare Instituţională pentru Politica de Mediu

Scopul acestui program este de a asigura dezvoltarea instituţională necesară transpunerii şi implementării legislaţiei de mediu armonizate cu cea a UE.

7. Capacitatea Instituţională şi Administrativă de Adoptare a Acquis-ului – Dezvoltare Instituţională pentru Ministerul Finanţelor

Programul are ca obiectiv principal dezvoltarea instituţională a Ministerului Finanţelor. Se urmăreşte realizarea următoarelor măsuri: 

- realizarea şi implementarea planului de dezvoltare instituţională a Ministerului Finanţelor; 

- instruirea staff-ului acestui minister prin înfiinţarea unei Şcoli de Finanţe Publice; 

- îmbunătăţirea sistemului de colectare a taxelor.

8. Capacitatea Instituţională şi Administrativă de Adoptare a Acquis-ului – Reforma Administraţiei Publice

Programul acordă sprijin pentru implementarea reformei administraţiei publice centrale. 

Obiectivele programului sunt : 

- formarea unui serviciu public independent, competent şi permanent, inclusiv prin crearea unui Institut de Formare a Funcţionarilor Publici; 

- îmbunătăţirea structurii şi eficienţei Guvernului şi a Ministerelor, precum şi a cooperării dintre acestea la nivel central şi local.

9. Coeziune Economică şi Socială - Coeziune şi Politică Regională

Programul pregăteşte România pentru administrarea fondurilor de preaderare într-un mod compatibil cu cerinţele politicii UE de coeziune socială şi economică. Programul sprijină realizarea cadrului pentru dezvoltarea regională prin Agenţia Naţională de Dezvoltare Regională (ANDR). Se au în vedere politicile, legislaţia şi instrumentele, alături de capacitatea de administrare a fondurilor ISPA, SAPARD şi PHARE şi capacitatea de a aplica, după aderare, o politică de dezvoltare regională integrată. 

Persoanele juridice - instituţii de administraţie publică, companii private sau de stat aflate în procesul de privatizare, camere de comerţ, organizaţii patronale, asociaţii profesionale, sindicate, ONG-uri etc. – vor beneficia de credite nerambursabile de maximum 62.500 EURO. În cazul în care promotorul proiectului este firmă privată, acesta va contribui cu minim 40% (inclusiv aport în natură) din totalul cheltuielilor aferente proiectului. 

Dintre activităţile propuse pentru finanţare se remarcă: investiţii directe în producţie, servicii de consultanţă, centre de cercetare, promovarea exporturilor, programe de formare profesională, etc. 

10. Coeziune Economică şi Socială - Reabilitarea Drumurilor Naţionale

Programul sprijină reabilitarea drumurilor naţionale în conjuncţie cu Coridorul IX de Transport Pan-European (Dresda/Nurenberg-Constanţa/Salonic/Istanbul). Programul va finanţa 100% reabilitarea a aproximativ 40 km pe drumul Bucureşti-Arad (secţiunea Vestem-Miercurea Sibiului), secţiune din coridor pentru care nu există finanţare privată.

11. Consensus III - Programul Phare multinaţional pentru reforma protecţiei sociale şi implementarea acquis-ului comunitar în domeniul social

Scopul programului este orientarea spre adoptarea şi implementarea completă a acquis-ului în domeniul politicii sociale. 

Programul Consensus III va susţine proiecte cum ar fi: 

a) dezvoltarea unui parteneriat de înfrăţire instituţională (twinning) între o ţară din Europa Centrală şi de Est şi unul sau două state membre; 

b) obţinerea de rezultate concrete, tangibile şi garantate în domeniul elaborării politicilor şi al dezvoltării instituţionale, în scopul însuşirii metodelor UE şi al pregătirii pentru sau al implementării directe a acquis-ului în domeniul social; 

c) dezvoltarea de know-how pe baza rezultatelor Consensus I şi II; 

d) mobilizarea de know-how şi a experienţei experţilor UE, în special a funcţionarilor naţionali; 

e) evitarea activităţilor paralele cu cele ale altor organizaţii umanitare regionale sau internaţionale, prin dezvoltarea dialogului şi a colaborării cu acestea. 

Alocarea bugetară necesară pentru finanţarea programului Consensus III este de 18,62 MEURO. 

Bazate pe proiectele prezentate de ţările partenere la data de 24 septembrie 1999, alocările maxime pe ţară, în MEURO, sunt următoarele: Bulgaria: 1,88; Republica Cehă: 2,0; Estonia: 1,97; Polonia: 2,0; Lituania: 2,0; România: 2,0; Ungaria: 0,92; Slovacia: 2,0; Slovenia 2.0; Letonia: 1,35. 

Toate contractele se vor încheia până la data de 31 decembrie 2001 şi toate plăţile vor fi efectuate până la data de 31 decembrie 2002. 

Etapele anterioare ale programului, Consensus I şi II, au reprezentat instrumente capabile să sprijine adoptarea şi implementarea acquis-ului politicii sociale a UE de către ţările Europei Centrale şi de Est. Din anul 2000 se urmăreşte ca adoptarea şi implementarea acquisului în domeniul social să fie susţinută din ce în ce mai mult prin programe naţionale, reflectând priorităţile existente în diferitele parteneriate de aderare. Consensus III va fi utilizat pentru a face legătura între programele anterioare multiţară şi viitoarele programe naţionale. 

Programul se va desfăşura, în principal, prin proiecte specifice de twinning, în domeniile: 

- reforma protecţiei sociale (inclusiv a protecţiei sănătăţii); 

- legislaţia muncii; 

- şanse egale pentru bărbaţi şi femei; 

- dialog social; 

- sănătate şi securitate la locul de muncă; 

- coordonarea schemelor de securitate socială.

12. Consolidarea statului de drept şi a societăţii civile

Programul sprijină perfecţionarea sistemului judiciar şi dezvoltarea parteneriatului între ONG-uri şi administraţia locală. 

Durata de contractare: până la 30 noiembrie 2002. 

Bugetul de 13 MEURO se împarte între cele două componente ale programului, astfel: 

- Întărirea sistemului judiciar şi al penitenciarelor: 8 MEURO; 

- Întărirea structurilor societăţii civile: 5 MEURO. 

Programul face parte din Programul Naţional Phare pentru România pe anul 2000.

13. Cooperare Transfrontalieră România-Bulgaria

Programul promovează buna vecinătate şi stabilitatea în zonele de frontieră. Sunt finanţate proiecte care aduc avantaje concrete regiunilor şi comunităţilor situate de ambele părţi ale frontierei comune. Este sprijinită crearea şi dezvoltarea reţelelor de cooperare de ambele părţi ale frontierei şi racordarea acestora la reţelele comunitare.

14. Cooperare Transfrontalieră România-Ungaria

Programul promovează buna vecinătate şi stabilitatea în zonele de frontieră. Sunt finanţate proiecte care aduc avantaje concrete regiunilor şi comunităţilor situate de ambele părţi ale ale frontierei comune.

15. COP România 1999 - Programul Operaţional de Ţară

COP România 1999 constituie un sprijin financiar pentru îndeplinirea priorităţilor din Parteneriatul pentru Aderare şi Programul Naţional de Aderare a României la UE. 

Programul a fost conceput pentru a facilita şi accelera pregătirea României pentru integrarea în UE în 4 domenii: 

- întărirea democraţiei, statului de drept şi a drepturilor omului (Obiectivul 1); 

- întărirea capacităţii de a face faţă presiunilor concurenţiale (Obiectivul 2); 

- îndeplinirea obligaţiilor privind transpunerea şi aplicarea acquis-ului comunitar (Obiectivul 3); 

- întărirea coeziunii economice şi sociale (Obiectivul 4).

16. CREDO

CREDO este un program multinaţional de cooperare transfrontalieră.

Obiectivele generale ale programului vizează: 

- promovarea bunei vecinătăţi şi a stabilităţii sociale în regiunile transfrontaliere dintre ţările Central şi Est Europene şi dintre acestea şi ţările membre ale Comunităţilor Statelor Independente prin finanţarea unor proiecte cu beneficii vizibile pentru regiunile şi comunităţile din aceste regiuni; 

- promovarea cooperării între regiunile şi comunităţile situate de o parte şi de alta a graniţelor în rezolvarea unor probleme comune şi în dezvoltarea şi implementarea unor strategii transfrontaliere şi a unor proiecte care să contribuie la dezvoltarea comunităţilor şi la dezvoltarea economică în aceste zone; 

- sprijinirea realizării descentralizării responsabilităţii către ţările Central şi Est Europene, în contextul strategiei de preaderare, prin promovarea iniţiativelor locale, realizate în cadrul unor strategii locale şi cu preluarea responsabilităţii pentru acestea. 

Pentru România, regiunile transfrontaliere selectate sunt: România-Ungaria şi România-Bulgaria. 

Proiectele atribuite în cadrul rundei de selecţie din 1998 sunt prevăzute a se încheia în septembrie 2000.

17. Democraţie şi Drepturile Omului - Îmbunătăţirea Situaţiei Romilor

În mai 2000, a început proiectul PHARE 9803.01, “Îmbunătăţirea situaţiei romilor”. Acest proiect, care are o durată de desfăşurare de 18 luni, a fost iniţiat de Departamentul pentru Protecţia Minorităţilor Naţionale (DPMN) din cadrul Guvernului României şi este finanţat de Programul PHARE al UE. Proiectul este implementat de MEDE European Consultancy (Olanda) în parteneriat cu Minority Rights Group International (Marea Britanie), suma disponibilă pentru finanţare fiind de 900.000 Euro. 

. Proiectul “Îmbunătăţirea situaţiei romilor” are două obiective: 

a) De a sprijini Guvernul României în dezvoltarea unei strategii pentru îmbunătăţirea situaţiei rromilor şi de a contribui la eliminarea tuturor formelor de discriminare a acestora. 

b) De a constitui un Fond de Parteneriat pentru rromi, pentru a sprijini proiecte în beneficiul comunităţilor de rromi. 

Acest al doilea obiectiv a condus la constituirea fondului de parteneriat pentru romi. În cadrul Fondului de Parteneriat pentru rromi, sarcinile şi responsabilităţile au fost împărţite după cum urmează: 

· Consiliul Director al Fondului va fi responsabil cu planificarea strategică, atragerea de fonduri şi numirea Comisiei de Evaluare. 

· Comisia de Evaluare va selecta propunerile de proiecte. 

· Organizaţia responsabilă cu gestionarea proiectului, Centrul de Resurse pentru Comunităţile de Rromi Cluj-Napoca, va administra fondul şi va coordona procesul de solicitare de fonduri. 

· Autoritatea Contractantă, MEDE European Consultancy, va încheia contracte cu solicitanţii selectaţi şi va transfera fondurile aprobate. 

18. Democraţie şi Drepturile Omului - Reforma în domeniul protecţiei copilului

Programul acordă ajutor umanitar copiilor instituţionalizaţi şi furnizează asistenţă tehnică pentru continuarea reformei sistemului de protecţie a copilului în România.

19. Dezvoltarea şi Modernizarea Administraţiei Publice Locale

Programul acordă asistenţă tehnică Departamentului pentru Administraţie Publică Locală (DAPL) şi Prefecturilor, precum şi asociaţiilor autorităţilor publice locale din România.

20. Dezvoltarea Întreprinderilor Mici şi Mijlocii - Schema de credite mici pentru IMM

Schema de Credite Mici pentru IMM-uri urmăreşte să promoveze dezvoltarea sectorului privat din Romania prin realizarea schemei de împrumut pentru IMM-uri de la băncile româneşti. Programul finanţează o schemă prin care IMM-urile pot primi credite pentru dezvoltare. Băncile partenere în program sunt: Banca “Ion Ţiriac”, Banca Românească şi CEC .

21. Dimensiunea Culturală a Democraţiei

Principalul obiectiv al programului este de a sprijini dezvoltarea domeniului cultural în cadrul societăţii civile. Programul urmăreşte modernizarea şi descentralizarea structurilor guvernamentale din domeniul culturii, inclusiv a bazei legislative. Se are în vedere, de asemenea, stimularea activităţilor culturale şi încurajarea cooperării între organismele culturale din România şi din restul Europei, în cadrul strategiei de aderare existente. O componentă a programului este Fondul Euroart de 600.000 de EURO, creat pentru reconsiderarea culturii româneşti în contextul dezvoltării economiei de piaţă şi relaţionarea cu educaţia, turismul şi dezvoltarea locală în perspectiva aderării la Uniunea Europeană. 

Euroart va co-finanţa proiecte culturale în toate domeniile artei, patrimoniului şi culturii care promovează practici inovative, dialogul intercultural şi cooperarea culturală cu Uniunea Europeană.

Finanţările variază între 3.000 şi 50.000 EURO, în funcţie de tipul proiectului, durata si impactul său.

22. Ecos-Ouverture

Cele două scheme de finanţare sprijină dezvoltarea cooperării est-vest în proiecte interregionale. 

Obiectivele specifice celor două scheme de finanţare: 

- Ecos-Ouverture macroproiecte urmăreşte cooperarea est-vest între parteneri cu experienţă anterioară de lucru, care propun proiecte concrete, cu rezultate viabile şi cu un impact local pozitiv, ce ar putea deveni piloni centrali pentru proiectele de anvergură din cadrul programelor Phare naţionale viitoare; 

- Ecos-Ouverture microproiecte urmăreşte creşterea capacităţii autorităţilor locale şi regionale lipsite de experienţă din Europa Centrală şi de Est, prin implicarea lor în proiecte de cooperare interregionale. 

Programul s-a încheiat în septembrie 1999. Proiectele aflate în curs de implementare se vor finaliza până la sfârşitul anului 2002.

Obiectivele programului vor fi dezvoltate, în continuare, prin programul INTERREG III-C.

23. Facilitatea de Finanţare a Întreprinderilor Mici şi Mijlocii (IMM) din fonduri Phare şi BERD

Facilitatea este destinată încurajării dezvoltării IMM-urilor prin uşurarea accesului la credite şi la alte operaţiuni desfăşurate de instituţiile financiare. Programul se derulează în zece state candidate la UE: Bulgaria, Republica Cehă, Estonia, Ungaria, Letonia, Lituania, Polonia, România, Slovacia şi Slovenia. Resursele financiare provin din Programul Phare (50 MEURO) şi de la BERD (150 MEURO). 

În România, programul funcţionează numai în sucursale ale Băncii Transilvania: Cluj, Turda, Dej, Oradea, Baia Mare, Bistriţa, Arad, Timişoara şi Sibiu. 

Valoarea creditului: Suma maximă a creditului: 115.000 USD. Suma minimă a creditului: 20.000 USD. Aceste credite mici se acordă în USD. 

Durata împrumutului: Până la trei ani, incluzând perioada de graţie. Perioada de graţie maximă este de şase luni. 

Ratele dobânzii: 10-15%, în funcţie de grila de calitate a creditului. 

Comisioane: 

risc: flat - 1,5% - la credite pe termen mediu - 1% - la credite pe termen scurt; 

gestiune: - 1,5%/an, perceput lunar, la soldul nerambursat al creditului, sau la plafonul liniei de credit. 

Beneficiari: Întreprinderi mici şi mijlocii: mici intreprinderi, firme, proprietari individuali sau alte persoane juridice constituite sub incidenţa legislaţiei româneşti, precum şi persoane fizice înregistrate ca întreprinzători în conformitate cu aceeaşi legislaţie. Astfel de împrumutători trebuie: 

- să aibă cel mult o sută (100) de angajaţi cu carte de muncă; 

- să fie deţinute (sau deţinute majoritar) de rezidenţi români; 

- forma de proprietate şi controlul firmei să fie majoritar private; 

- să aibă o cifră de afaceri maximă de 40 MEURO sau active totale în bilanţ de 27 MEURO; 

- să obţină toate avizele şi autorizaţiile necesare. 

- împrumutători care nu au beneficiat de credite cu termen mai mare de un an în ultimele 12 luni 

Destinaţiile creditului: 

- proiecte de investiţii, cum ar fi: achiziţia de proprietăţi imobiliare, dacă acestea vor fi utilizate pentru producţie, prestări de servicii sau pentru activităţi comerciale; 

- proiecte de investiţii, cum ar fi: proiecte de construcţie (construcţie şi/sau renovare); 

- proiecte noi sau modernizări/extinderi ale activităţii existente; 

- achiziţia de echipamente în vederea producţiei, prestării de servicii sau a activităţilor comerciale; acestea pot cuprinde maşini, autoutilitare, camioane etc. 

- capital de lucru pentru activităţi de producţie şi prestări de servicii. 

Destinaţii care nu pot face obiectul creditului: 

- producţie de arme sau echipamente militare 

- instituţii financiare 

- producerea tutunului 

- producerea băuturilor spirtoase tari 

- cazinouri 

- speculaţii imobiliare 

- speculaţii valutare 

- investiţii în titluri mobiliare de orice fel 

- refinanţări 

- activităţi de pe lista BERD de activităţi dăunătoare mediului

24. Facilitatea de pregătire a proiectelor PHARE 2000/2001

Obiectivul general al programului este sprijinirea demarării şi a implementării eficiente a proiectelor pentru investiţii din Programele PHARE 2000 şi 2001. 

Obiectivul specific al programului este de a asigura pregătirea documentelor de implementare şi a celor tehnice pentru proiectele care au cele mai multe şanse să beneficieze de finanţare PHARE 2000 şi 2001 şi, deci, de a facilita implementarea lor rapidă şi cu succes. 

Toate contractele trebuie încheiate până la data de 31 decembrie 2001. 

Documentele de implementare şi tehnice care vor fi pregătite pentru proiectele-pilot de investiţii ce au ca scop coeziunea economică şi socială sunt: 

(1) Studii de fezabilitate: 

(i) pregătirea unui studiu de fezabilitate; 

(ii) finalizarea unui studiu de fezabilitate; 

(iii) completări la un studiu de fezabilitate existent la un nivel superior, astfel încât să permită luarea deciziilor de finanţare. În această ultimă privinţă, o astfel de activitate poate include, printre altele: 

a) analiza cost-beneficiu; 

b) analize ale sistemelor pentru utilizatori; 

c) studii de preinvestiţii, incluzând activitatea de proiectare a costurilor. 

(2) Proiectarea tehnică detaliată şi studii de cantitate; 

(3) Pregătirea activităţilor pentru scheme de finanţare nerambursabilă, incluzând studii de piaţă, proiecte “în aşteptare” şi analize “due dilligence”. 

(4) Planuri de achiziţii şi documente de licitaţie. 

(5) Evaluarea impactului asupra mediului, în funcţie de cerinţele legislaţiei Comunităţii Europene în domeniu. 

Bugetul programului (în MEURO) este alocat astfel: Bulgaria: 2,5; Republica Cehă: 2,0; Estonia: 2,0; Ungaria: 2,5; Letonia: 2,0; Lituania: 2,0; Polonia: 4,5; România: 3.5; Slovacia: 2,0; Slovenia: 2,0.

25. Facilitatea de recuperare a decalajelor (Pre-Ins Facility)

Este un program multiţară destinat exclusiv ţărilor care au început negocierile de aderare în grupul al doilea (Bulgaria, Letonia, Lituania, România şi Slovacia). Scopul facilităţii este sprijinirea celor cinci ţări în finalizarea reformei economice şi sociale, atragerea investiţiilor şi lupta împotriva corupţiei.

26. Facilităţi pentru accelerarea privatizării - Privatizarea Băncilor

Programul, demarat în 1998, are în vedere asistenţa pentru procesul de reformă a întregului sector bancar şi de asigurări. Scopul său este de a realiza: 

- restructurarea şi privatizarea unor bănci mari din România: Banca Agricolă, Banca Comercială Română; 

- consolidarea sectorului de asigurări; 

- restructurarea şi privatizarea a 3 companii de asigurări: Asirom, Astra, Carom; 

- atragerea de investiţii străine pentru sectorul financiar .

27. Facilităţi pentru accelerarea privatizării - Reconstrucţia zonelor miniere

Scopul programului, demarat, de asemenea în 1998, este să sprijine regenerarea economică a două zone miniere de cărbune/lignit din Valea Jiului şi din judeţul Gorj. Fondul MARR oferă sprijin direct IMM-urilor din zonă, cofinanţează proiecte de dezvoltare locală şi măsuri de creare de locuri de muncă. Scopul fundamental este diminuarea şomajului în zonele miniere cele mai afectate de restructurare şi reduceri de personal.

28. Fondul de Reconstrucţie a Zonelor Miniere

Fondul MARR este o linie de finanţare alocată prin Programul Phare de către Comisia Europeană şi co-finanţată de Banca Comercială Română (BCR). 

Guvernul României urmăreşte implementarea proiectului, dar nu participă direct la administrarea programului şi de aceea solicitanţii trebuie să se adreseze direct la sucursalele BCR din judetele Gorj şi Hunedoara. 

Cererile de Finanţare sunt înregistrate în baza principiului “primul venit, primul servit”. BCR analizează cererile de finanţare împreună cu un Reprezentant al Programului Phare care va avea cel puţin o întâlnire cu fiecare solicitant. 

29. Fondul EUROPA

Programul EUROPA a fost lansat în România în 1998. Acest program a beneficiat de un buget total de 1.170.000 Euro şi de un număr total de 127 proiecte finanţate în toată ţara. Printre proiectele cele mai reuşite se numără: sărbătorirea Zilei Europei, publicarea unor suplimente de ziar pe teme privind UE, materiale informative privind politicile UE, reţele de informare la nivel judeţean, etc 

În anul 1993, România a primit un sprijin financiar în valoare de 4 MEURO prin programul Phare al UE denumit Euro-GTAP, care era destinat sprijinirii implementării Acordului European.

Programul avea ca obiectiv dezvoltarea abilităţilor tehnice, legislative şi de management ale administraţiei publice cu privire la probleme legate de UE şi de implementarea Acordului European. S-a pus accent asupra pregătirii fiecărui minister în ceea ce priveşte legislaţia comunitară şi tipul de instruire necesar în această privinţă. 

Alte două proiecte finanţate prin programul Euro-GTAP din 1993 presupuneau acordarea de sprijin mass-media pentru realizarea de co-producţii TV regionale şi pentru proiectul “Reporterul European”.

Acesta a constat în seminarii de formare pentru 60 de tineri jurnalişti din presă, TV şi radio, cu privire la teme actuale, evoluţii, istorie şi structuri instituţionale ale UE. Programul a inclus şi organizarea unui seminar de instruire pentru profesorii din domeniul jurnalisticii. 

În paralel, guvernul şi o parte dintre ministerele de resort au primit asistenţă de la unele state membre ale UE în domenii cum ar fi instruirea funcţionarilor publici şi armonizarea legislativă. 

În anul 1997, s-a lansat un program Phare în valoare de 5,61 milioane EURO, numit “Asigurarea Asistenţei pentru Preaderare (EPAA)”, prin care s-au sprijinit iniţiative şi activităţi din diverse domenii, cum ar fi: 

- Înfiinţarea şi funcţionarea Institutului European din România; 

- Crearea unui serviciu naţional de traducere; 

- Instruirea funcţionarilor publici în afaceri europene; 

- Crearea unor Centre/Departamente de Studii Europene în instituţiile de învăţământ superior; 

- Înfiinţarea Oficiului de Contractare şi Plăţi. 

Institutul European din România (IER) a fost înfiinţat oficial în ianuarie 1998 ca o instituţie publică sub autoritatea guvernului, dar a devenit operaţional doar în anul 2000. Cu timpul, IER îşi propune să devină resursa principală de cunoştinţe şi expertiză în vederea susţinerii guvernului României, a celelorlalte instituţii şi organizaţii ale administraţiei publice şi ale societăţii civile pentru a-şi îmbunătăţi contribuţia la procesul de aderare a României la Uniunea Europeană. 

Sprijinul financiar a continuat cu programul în valoare de 7 MEURO “Sprijin pentru activităţile de consolidare a procesului de integrare în UE” (2000) care include: (1) sprijinirea guvernului român în identificarea şi planificarea de proiecte ce urmează să fie finanţate cu fonduri UE-Phare, (2) instruire în domeniul afacerilor europene pentru oficiali guvernamentali şi (3) asigurarea de sprijin pentru funcţionarea Institutului European. 

Fondul Europa are următoarele obiective: 

1. O mai bună cunoaştere a UE şi a procesului de integrare europeană 

2. Sprijinirea şi intensificarea acestui proces 

3. Creşterea vizibilităţii activităţilor UE în România 

Programul este deschis pentru: 

1.Organizaţii non-profit; 

2. Organizaţii neguvernamentale; 

3.Instituţii publice. 

Acţiuni selectabile: 

1.Dezvoltarea centrelor sau reţelelor de informare locale/ regionale. 

2. Programe TV, suplimente de ziar, broşuri pe teme legate în mod direct de integrarea europenă; 

3. Conferinţe, seminarii, ateliere pe teme legate de domeniile prioritare identificate în Raportul de Ţară pentru România din anul 2000. 

Finanţare: Între 5.000 – 50.000 Euro/ proiect (contribuţie UE) 

Condiţii de finanţare: 

- Contribuţie UE: max 90 % din valoarea totală a proiectului 

- Contribuţie din partea beneficiarului: min. 10% din valoarea totală a proiectului (în numerar sau natură) 

Durata de desfăşurare a proiectelor este de maxim 12 luni. Până acum, România a beneficiat prin acest program, de un buget total de aproximativ 1,2 milioane EURO, acoperind perioada 1997-1999.

30. Impozit pe venitul global

Programul sprijină introducerea sistemului informatic necesar pentru implementarea impozitului pe venitul global în România. Se urmăreşte crearea unui Registru Naţional al persoanelor cu venituri impozabile, a unui Registrul Naţional al angajatorilor precum şi a structurilor administrative conexe. Se acordă sprijin pentru definirea şi implementarea unei campanii de conştientizare a publicului asupra noii forme de impozitare. Ajutorul este orientat şi asupra elaborării legislaţiei necesare pentru crearea profesiei fiscale în România şi a dezvoltării programelor de formare a formatorilor, experţilor fiscali şi a personalului responsabil pentru administrarea colectării impozitelor. 

31. Iniţiativa Europeană pentru Democraţie şi Drepturile Omului (IEDDO)

Programul are ca obiective sprijinirea organizaţiilor neguvernamentale non-profit româneşti care pot contribui continuu la promovarea societăţii democratice. 

Domeniile pe care acest program le sprijină sunt următoarele: 

- combaterea discriminării (inclusiv minorităţi etnice şi antirasism) 

- drepturile copiilor şi ale tinerilor 

- educaţie civică 

- rezolvarea conflictelor 

- drepturile consumatorului 

- monitorizarea procesului electoral 

- promovarea drepturilor omului (inclusiv reforma legislativă) 

- centre de informare (inclusiv consiliere juridică) 

- administraţie locală (inclusiv participarea cetăţenilor în democraţia locală) 

- media (inclusiv libertatea presei şi instruire pentru jurnalişti) 

- instruirea şi dezvoltarea ONG-urilor 

- practică şi organizare parlamentară 

- reforma sistemului penal (inclusiv drepturile deţinuţilor) 

- dezvoltarea asociaţiilor profesionale 

- libertatea religioasă 

- drepturile refugiaţilor şi ale emigranţilor 

- promovarea aplicării legislaţiei şi a respectării statului de drept 

- măsuri de securitate (inclusiv controlul civil al poliţiei şi forţelor armate) 

- reforma şi dezvoltarea organizaţiilor sindicale 

- drepturile femeilor

32. Integrarea în Piaţa Internă - Sprijinirea Agenţiei de reglementare în domeniul energiei

Programul urmăreşte îmbunătăţirea mediului concurenţial în domeniu şi sprijinirea reformei şi a restructurării sistemului energetic.

Obiectivele programului sunt:

- îmbunătăţirea mediului concurenţial pentru serviciile de furnizare a utilităţilor publice;

- sprijinirea reformei şi a restructurării sectorului energetic;

- asistenţă pentru privatizarea regiilor autonome furnizoare de utilităţi publice.

33. Integrarea în Piaţa Internă - Instituţii legate de Piaţa Internă: Banca Naţională a României şi Casa de Economii şi Consemnaţiuni

Programul urmăreşte întărirea capacităţii Băncii Naţionale de a asigura stabilitatea monedei naţionale, supravegherea funcţionării sistemului bancar şi implementarea acquis-ului. Este sprijinită restructurarea CEC, în vederea transformării acesteia într-o bancă universală modernă care să fie în măsură să aplice normele şi practicile bancare internaţionale şi cele din UE.

34. Integrarea în Piaţa Internă - Mediu concurenţial pentru serviciile utilităţilor publice

Programul urmăreşte îmbunătăţirea mediului concurenţial în domeniu şi sprijinirea reformei şi a restructurării sistemului energetic. 

Obiectivele programului sunt : 

- îmbunătăţirea mediului concurenţial pentru serviciile de furnizare a utilităţilor publice; 

- sprijinirea reformei şi restructurării sectorului energetic; 

- asistenţă pentru privatizarea regiilor autonome furnizoare de utilităţi publice.

35. Joint Venture Programme (JOP)

Reprezintă un program Phare-Tacis de spijinire a creării de întreprinderi mixte în ţările Europei Centrale şi de Est, ţările CSI şi Mongolia. 

Este structurat pe 4 tipuri de proiecte: 

- activităţi generale - evenimente şi seminarii (facilitatea 1) 

- faza preliminară: studii de prefezabilitate şi de fezabilitate (facilitatea 2) 

- co-finanţare echitabilă sau garantare (facilitatea 3) 

- asistenţă tehnică (facilitatea 4) 

Dintre acestea, doar facilităţile 2 şi 4 sunt accesibile ţărilor central şi est europene.

 

 

 

36. Justiţie şi Afaceri Interne - al treilea Pilon: Dezvoltare Instituţională pentru Ministerul de Interne

Programul are ca obiectiv consolidarea capacităţii Ministerului de Interne pentru o mai bună funcţionare a poliţiei, a controlului şi administraţiei de frontieră, a controlului fenomenului de imigrare şi acordarea azilului.

37. Justiţie şi Afaceri Interne - al treilea Pilon: Dezvoltare Instituţională pentru Ministerul Justiţiei

Programul are ca obiectiv dezvoltarea capacităţii instiţutionale a Ministerului Justiţiei pentru asigurarea cooperării judiciare eficiente şi pentru îmbunătăţirea funcţionării justiţiei în ţară. 

38. Phare Democraţie

Programul este destinat societăţii civile şi are următoarele obiective: 

- dobândirea de cunoştiinţe teoretice şi practice de către politicieni privind activitatea parlamentară. Aceştia pot fi membri ai Parlamentului şi reprezentanţi aleşi în structurile de conducere locale şi regionale, precum şi în comisiile şi grupurile parlamentare; 

- susţinerea activităţii organizaţiilor şi asociaţiilor neguvernamentale care promovează o societate democratică şi pluralistă; 

- transferul de expertiză specifică şi de cunoştinţe tehnice privitoare la democraţie şi legislaţie pentru asociaţii profesionale. 

39. Phare Europa - Proiecte aprobate în anul 2000

Uniunea Europeană sprijină creşterea nivelului de informare în ceea ce priveşte Uniunea Europeană şi procesul de aderare prin finanţarea a 22 de proiecte, cu o valoare totală de 540034 EURO. Aceste proiecte au fost selectate dintr-un număr total de 141 de proiecte evaluate. 

Proiectele alese se adresează unor domenii foarte diverse şi vizează obiective precum : 

1. Diseminarea de informaţii privind Uniunea Europeană şi programele Uniunii Europene în România prin intermediul radio-ului şi televiziunii, al Internet-ului, al ariei curriculare şcolare, al presei scrise, precum şi al diverselor tipuri de publicaţii. 

2. Creşterea nivelului de informare cu privire la politicile şi practicile europene în domenii precum: protecţia mediului, educaţie, protecţia şi respectarea minorităţilor, managementul calităţii, inovare şi transfer de tehnologie -, prin organizarea de conferinţe şi seminarii sau sprijinirea publicaţiilor din aceste domenii. 

3. Pregătirea profesională la standarde europene a funcţionarilor publici din administraţia centrală. 

4. Sprijinirea unor centre de resurse pentru organizaţiile neguvernamentale pentru rromi şi în domeniul protecţiei copiilor. 

5. Sprijinirea întreprinzătorilor români, prin facilitarea contactului cu întreprinzători din ţările Uniunii Europene şi a accesului la programele care le sunt adresate. 

40. Phare Europa

Programul sprijină direct activităţi care contribuie la procesul de integrare europeană a României, pe bază de micro-proiecte menite să mărească vizibilitatea activităţilor UE în România, gradul de conştientizare publică a aspectelor legate de integrarea europeană, precum şi să contribuie nemijlocit la procesul de integrare a României în UE.

41. Phare Lien

Programul este destinat societăţii civile şi are ca obiectiv stimularea iniţiativei şi întărirea capacităţii organizaţiilor neguvernamentale şi non-profit ce activează în sectorul social în favoarea grupurilor dezavantajate ale populaţiei (femei, bătrâni, copii, rromi, bolnavi, şomeri, persoane cu handicap etc.). 

42. Phare Parteneriat

Programul sprijină proiecte de parteneriat între organizaţii non-profit descentralizate din sectorul public şi privat ce contribuie la dezvoltarea locală, economică şi socio-culturală. 

43. Planul de Restructurare al SNCFR

Programul sprijină realizarea planului de restructurare prin co-finanţarea componentei de investiţii. Asigură asistenţă tehnică şi finanţează dotări funcţionale pentru punctele de trecere a frontierei.

44. Programul de Acţiune pentru Cooperare în domeniul Economic – ACE

Programul promovează schimburile de experienţă şi de cunoştinţe, în domeniul economic, între mediile academice europene. Se urmăreşte transferul de know-how în toate domeniile economice legate de tranziţia la economia de piaţă şi de aderarea ţărilor candidate la Uniunea Europeană.

45. Programul de Asistenţă Tehnică Generală - Dezvoltarea Resurselor Umane

Programul sprijină dezvoltarea unei economii concurenţiale prin promovarea unor politici adecvate în domeniul resurselor umane. În urma unor competiţii deschise, se acordă finanţare parţială întreprinderilor ce-şi propun să elaboreze şi să pună în aplicare propria politică de resurse umane, precum şi unor firme specializate în programe de pregătire.

 

46. Programul de Dezvoltare a Utilităţilor Municipale

Obiectivul principal al programului este de a stabili noi structuri funcţionale şi de finanţare pentru investiţiile în servicii publice.

47. Programul de reformă a învăţământului superior

Programul sprijină Guvernul României în elaborarea şi aplicarea reformei învăţământului superior, în principal prin creşterea capacităţii universităţilor în domeniile planificării strategice şi managementului instituţional.

Contribuie, de asemenea, la crearea unui sistem integrat de management financiar.

48. Programul de restructurare şi dezvoltare economică

Programul sprijină reforma sectorului energetic, creşterea securităţii sistemului de plăţi interbancare şi a mecanismelor de supraveghere a pieţei mobiliare. 

Durata de contractare: până la 30 noiembrie 2002. 

Bugetul de 40,9 MEURO se împarte între cele trei componente ale programului, astfel: 

- Liberalizarea sectorului energetic 28,9 MEURO; 

- Dezvoltarea sistemului de plăţi interbancare 10,5 MEURO; 

- Întărirea structurilor de reglementare şi supraveghere a pieţei de valori mobiliare: 1,5 MEURO. 

Programul face parte din Programul Naţional Phare pentru România pe anul 2000.

49. Programul pentru consolidarea democraţiei, statului de drept şi drepturilor omului, protecţia minorităţilor - protecţia copilului

Programul sprijină reforma sistemului judiciar şi dezvoltarea serviciilor de protecţie a copilului. Programul face parte din Programul naţional PHARE 1999.

Durata de contractare: până la 31 decembrie 2001. 

Bugetul de 28 MEURO se împarte între cele două componente ale programului, astfel: 

- sprijinirea reformei sistemului judiciar: 3 MEURO; 

- dezvoltarea serviciilor de protecţie a copilului: 5 MEURO. 

50. Programul pentru dezvoltarea sistemului statistic

Programul sprijină integrarea rapidă şi deplină a sistemului statistic din România în sistemul statistic european.

51. Programul pentru infrastructura la scară mare

Programul are ca obiectiv principal asistenţa pentru construcţia şi îmbunătăţirea Coridorului IX de Transport Pan-European, urmărindu-se integrarea acestuia în reţeaua transeuropeană de transport a Uniunii Europene. Programul finanţează şi alte lucrări de investiţii de mare anvergură.

52. Programul pentru sprijinirea participării ţărilor candidate la programele comunitare (Leonardo II, Socrates II, Youth şi al cincilea Program cadru de cercetare-dezvoltare)

Programul asigură co-finanţarea contribuţiei ţărilor candidate participante la aceste programe comunitare. Durata de contractare: până la 30 decembrie 2001. 

Acordurile de Asociere oferă statelor candidate posibilitatea de a participa la programele comunitare dintr-o sferă largă de domenii, prezentate pe larg în aceste documente. Termenii şi condiţiile participării se stabilesc de către Consiliul de Asociere. 

De regulă, fiecare stat participant trebuie să-şi suporte din fonduri proprii costurile participării. Cu toate acestea, în decembrie 1997, Consiliul European a acceptat ca statele candidate, în timp ce îşi majorează propria contribuţie financiară, să poată utiliza până la 10% din alocarea naţională Phare pentru co-finanţarea participării la aceste programe comunitare. 

În 1999, toate ţările candidate au participat la programele comunitare Socrates (în domeniul educaţiei), Leonardo da Vinci (formare profesională) şi Youth for Europe (tineret). În anul 2000 au devenit operaţionale trei noi programe: Socrates II, Leonardo da Vinci II şi Youth. Participarea la cel de-al cincilea Program cadru de cercetare şi dezvoltare tehnologică (RTD) a început în anul 1999 şi va continua în perioada 2000-2002. 

Pentru România, fondurile prevăzute, în EURO, sunt: Socrates: 3.846.500; Youth: 1.252.000; Leonardo: 2.146.500; RTD: 4.660.920, însumând un total de 11.905.920 EURO. 

Decizia Consiliului de Asociere România - Uniunea Europeană referitoare la participarea României la programele comunitare în domeniul formării profesionale şi educaţiei, Leonardo da Vinci II şi Socrates II, a fost semnată pe 20 octombrie 2000. 

Finanţarea participării României la cele două programe va fi suportată, ca şi până în prezent, în proporţie aproximativ egală din bugetul naţional şi din fondurile Programului naţional PHARE.

53. Programul pentru sprijinirea reformei în domeniul protecţiei copilului – Fondul “Copiii mai întâi”

Programul are ca obiectiv crearea de servicii alternative de tip familial care vor conduce la desfiinţarea instituţiilor de tip vechi şi vor preveni abandonul. Se pune accent pe reducerea numărului de copii instituţionalizaţi, a instituţiilor pentru copii defavorizaţi (în special cămine spital, şcoli speciale, centre pentru distrofici, instituţii de neuro-psihiatrie infantilă şi centre de plasament pentru copii între 0 şi 3 ani). 

Serviciile specializate de protecţie a copilului din cadrul Consiliilor Judeţene pot solicita finanţare prin acest fond, având sau nu ca parteneri ONG-uri sau organizaţii internaţionale. 

 

 

 

54. Programul pentru sprijinirea reformei în justiţie

Programul contribuie la îmbunătăţirea modului de funcţionare a magistraturii şi la dezvoltarea capacităţii acesteia de a opera cu noua legislaţie, inclusiv acquis-ul comunitar.

55. Programul Phare de Dezvoltare şi Coeziune Economică - Lista proiectelor aprobate în runda a II-a 2000

Proiectele au fost selectate în urma cererii de oferte de proiecte lansată în iulie 2000. 

Proiectele selectate pentru finanţare acoperă o arie largă de activităţi şi sunt grupate după cum urmează: 

- 118 proiecte privind iniţiativa locală care sprijină dezvoltarea afacerilor, atât de producţie cât şi de servicii, şi modernizarea echipamentului tehnologic în domenii ca: industria textilă, prelucrarea metalului, prelucrarea lemnului şi a produselor alimentare, exploatare forestieră şi mobilier, optică medicală, servicii de radio şi comunicaţii, marketing şi producţia produselor meşteşugăreşti. 

- 32 de proiecte privind dezvoltarea turismului care sprijină restaurarea şi renovarea clădirilor istorice şi arhitecturale (mănăstiri, biserici, monumente etc), reabilitarea centrelor turistice, diversificarea turismului şi a serviciilor economice, precum şi dezvoltarea serviciilor de divertisment. 

- 40 de proiecte privind dezvoltarea resurselor umane care au ca obiectiv crearea de centre de educaţie şi dezvoltare a reconversiei şi orientării profesionale, de consultanţă şi de furnizare de servicii de instruire în domenii ca: asigurarea calităţii, turism, dezvoltare rurală, producţia şi marketingul produselor meşteşugăreşti, management şi tehnica afacerilor, informaţii şi comunicaţii, etc.

56. Programul Phare multinaţional de cooperare în domeniul statisticii

Programul sprijină oficiile naţionale de statistică din Europa Centrală şi de Est pentru a furniza date statistice în conformitate cu standardele internaţionale. 

Obiectivele programului sunt: 

- îmbunătăţirea producerii, colectării şi diseminării datelor statistice într-o manieră comparabilă cu metodele folosite în Uniunea Europeană, în arii specifice identificate ca priorităţi de pre-aderare; 

- îmbunătăţirea abilităţii de a programa şi planifica activităţile în relaţie cu obligaţia de a îndeplini acquis-ul comunitar în domeniul statisticii; 

Bugetul programului: 15 MEURO 

Componente: 

1. activităţile proiectului pilot (8,9 milioane euro) 

2. asistenţă tehnică (4,4 milioane euro) 

3. alte activităţi (1,7 milioane euro) 

Termenul pentru contractare: 31 octombrie 2001. Termenul pentru efectuarea plăţii: 31 octombrie 2002. 

Fiecare ţară candidată va elabora un plan strategic pe termen mediu, pentru adoptarea acquis-ului în domeniul statistic. Fiecare oficiu naţional de statistică trebuie să prezinte către Eurostat rapoarte anuale şi la 6 luni. 

Comisia Europeană are întreaga responsabilitate pentru administrarea programului. 

57. Programul Phare Multinaţional de Informare şi Comunicare

Programul sprijină informarea şi comunicarea privind obiectivele şi mecanismele politicilor de aderare la Uniunea Europeană a ţărilor din Europa Centrală şi de Est. 

Durata de contractare: până la 31 decembrie 2001. 

Bugetul de 7 MEURO se împarte între cele două componente ale programului, astfel: 

- Activităţi de bază: 2,5 milioane de euro; 

- Activităţi în ţările beneficiare: 4,5 milioane de euro. 

Programul face parte din pachetul de Programe Phare Multinaţionale pe anul 2000 pentru ţările candidate.

58. Reamenajarea Portului Constanţa

Programul co-finanţează lucrările de protecţie şi de reamenajare a Portului Constanţa.

59. Reforma în domeniul sănătăţii

Obiectivul general al programului este de a sprijini Guvernul României în vederea reorganizarea sistemului de finanţare a sănătăţii publice. Se urmăreşte întărirea capacităţii Ministerului Sănătăţii de a-şi administra resursele financiare, umane şi materiale şi de a garanta întregii populaţii accesul la servicii medicale calificate. Un alt obiectiv important al programului este acela de a facilita implementarea legislaţiei UE din acest domeniu.

60. RICOP - Programul de Restructurare a Întreprinderilor şi Reconversie Profesională

RICOP este programul Phare prin care Uniunea Europeană pune la dispoziţia Guvernului României suma de 100 de milioane de EURO pentru: 

- restructurarea şi privatizarea întreprinderilor de stat care înregistrează pierderi; 

- finanţarea măsurilor sociale care completează acest proces; 

- finanţarea de acţiuni concentrate pe crearea oportunităţilor de ocupare a forţei de muncă disponibilizate. 

RICOP sprijină iniţiativele de creare de locuri de muncă şi dezvoltare economică în regiunile afectate de restructurare: 

1) Bacău, Iaşi, Neamţ, Vaslui; 

2) Brăila, Buzău, Galaţi; 

3) Argeş, Dâmboviţa, Teleorman; 

4) Dolj, Gorj, Olt, Hunedoara, Vâlcea; 

5) Braşov, Covasna. 

Fondurile RICOP vor fi folosite pentru a contribui direct la finanţarea disponibilizărilor, a creării de alternative de locuri de muncă, finanţarea investiţiilor productive private şi a celor în infrastructura publică. 

Obiectivele pe termen scurt ale programului RICOP sunt: 

- să asigure implementarea politicii guvernului în domeniul restructurării, privatizării sau închiderii întreprinderilor ce înregistrează pierderi; 

- să atenueze efectele la nivel social pe care le-ar putea provoca restructurarea/închiderea întreprinderilor printr-un program de asistenţă socială adecvat şi prin promovarea iniţiativelor de ocupare a forţei de muncă; 

- să iniţieze crearea de noi locuri de muncă prin lucrări publice; 

- să încurajeze activităţile economice existente şi cele în curs de apariţie în vederea creării de noi locuri de muncă, prin sprijinul acordat microîntreprinderilor şi întreprinderilor mici şi mijlocii. 

COMPONENTELE PROGRAMULUI RICOP 

Plasarea forţei de muncă: acest serviciu va interveni imediat în procesul de disponibilizare masivă, oferind îndrumare, suport şi consultanţă muncitorilor care sunt în curs de disponibilizare. Astfel de servicii specializate vor fi create în fiecare judeţ în care se va aplica programul RICOP. Buget: 1 MEURO (PHARE); Finalitate: minimum 5.000 de muncitori vor primi asistenţă prin acest program. 

Plăţi compensatorii: suport bugetar direct pentru asigurarea de plăţi compensatorii muncitorilor disponibilizaţi. Resursele Phare vor susţine o parte din cheltuielile bugetare datorate restructurării marilor întreprinderi de stat neprofitabile care cauzează pierderi majore. Buget: 28 MEURO - Phare; 42 MEURO – România; Finalitate: asigurarea de sprijin financiar Guvernului pentru efectuarea de plăţi compensatorii pentru min. 60.000 de persoane disponibilizate 

Măsuri active de ocupare a forţei de muncă: are ca obiectiv dezvoltarea resurselor umane prin cursuri de instruire şi reinstruire profesională şi susţinerea afacerilor existente şi crearea de noi afaceri care oferă soluţii locale, atât pentru dezvoltarea economică, cât şi a pieţei de muncă locale. Buget: 9 MEURO - Phare; 4 MEURO – România; Finalitate: 8.000 locuri de muncă; 6.000 locuri de instruire (din care 80% disponibilizaţi). 

Lucrări publice: crearea de noi locuri de muncă rapide pe termen scurt în construcţii, în scopul creşterii nivelului de trai al comunităţiilor care sunt afectate de restructurarea industrială, precum şi dezvoltarea economiei locale şi îmbunătăţirea imaginii localităţilor afectate în vederea atragerii de investiţii străine. Buget: 14 MEURO - Phare; 1,5 MEURO – România. Finalitate:140 de proiecte; 4.600 noi locuri de muncă (din care 50% disponibilizaţi care primesc plăţi compensatorii). 

Măsuri pentru diminuarea impactului social al restructurării industriale: are ca scop asigurarea unei asistenţe sociale adecvate şi dezvoltarea posibilităţilor de angajare pentru zonele cele mai afectate de restructurarea industrială, prin crearea de servicii de asistenţă socială destinate atenuării dificultăţilor cu care se confruntă şomerii şi familiile lor din zonele de finanţare RICOP. Buget: 10 MEURO – Phare; 2 MEURO – România. Finalitate: 50 de centre sociale; 20 de centre de reintegrare şi centre de asistenţă de urgenţă; 17.500 utilizatori de astfel de servicii; 1.300 noi locuri de muncă dintre care 900 ocupate de disponibilizaţi sau de membrii familiilor lor. 

Finanţarea investiţiilor în întreprinderi mici şi mijlocii (IMM): dezvoltarea unui fond nerambursabil pentru finanţarea afacerilor în IMM, în vederea sprijinirii şi dezvoltării acestui sector. Această componentă este relevantă dată fiind importanţa sectorului IMM în România pentru crearea de noi locuri de muncă. Buget: 30 MEURO – Phare; Finalitate: 10.000 de noi locuri de muncă în sectorul microîntreprinderilor şi al întreprinderilor mici şi mijlocii (IMM). 

Monitorizare, evaluare şi control al programului: are drept scop stabilirea şi implementarea procedurilor pentru Monitorizare, Evaluare şi Controlul Programului. Buget: 0,45 MEURO – Phare; Finalitate: favorizează rezultatul celorlalte componente. 

Asistenţa în implementarea programului: asistenţă acordată instituţiilor implicate în managementul şi implementarea Programului RICOP. Buget: 5 MEURO – Phare; Finalitate: favorizează rezultatul celorlalte componente. 

Asistenţă pentru întreprinderi în procesul de restructurare: asistenţă acordată întreprinderilor în procesul de închidere, restructurare şi privatizare în vederea dezvoltării unui plan de afaceri. Buget: 1,05 MEURO – Phare. 

STRUCTURILE DE IMPLEMENTARE A PROGRAMULUI RICOP: 

Autoritatea Contractantă pentru toate componentele RICOP, cu excepţia plăţilor compensatorii, este Oficiul de Plăţi şi Contractare Phare (OPCP), aflat sub autoritatea Ministerului Finanţelor Publice. 

La nivel naţional, se stabileşte Comitetul Naţional Consultativ (CNC) constituit din reprezentanţii organismelor publice (Ministerul Muncii şi Solidarităţii Sociale, Ministerul Lucrărilor Publice, Transporturilor şi Locuinţei, Ministerul Industriei şi Resurselor, Agenţia Naţională pentru Dezvoltare Regională, etc.). Preşedintele acestui comitet este Ministrul Lucrărilor Publice, Transporturilor şi Locuinţei. În completarea acestui comitet, care are un rol consultativ, s-a stabilit pentru coordonarea de zi cu zi a programului RICOP o Unitate de Implementare Phare (PIU) localizată în cadrul acestui Minister, responsabilă, de asemenea, cu managementul Programului Băncii Mondiale - ASAL. 

La nivel local, s-a constituit un Comitet de Coordonare Zonală (CCZ) pentru fiecare dintre cele cinci zone RICOP, format din cele mai reprezentative organisme guvernamentale şi neguvernamentale care acţionează în aceste zone, responsabile cu monitorizarea componentelor RICOP la nivel zonal. Fiecare CCZ are un Secretariat (SCCZ). 

Prin Programul RICOP menţionat mai sus va fi pus la dispoziţia zonelor RICOP un credit nerambursabil pentru microîntreprinderi şi întreprinderi mici şi mijlocii (IMM) în valoare de 30 de milioane de EURO, din care 27 de milioane de EURO pentru investiţii directe în IMM. 

Un Manager al Fondului (Fund Manager) selectat în urma unei licitaţii va asigura asistenţa tehnică necesară pentru indentificarea, selectarea, evaluarea şi avizarea proiectelor de investii propuse.

OPCP va încheia contractele de împrumut nerambursabil (grant) cu beneficiarii selectionaţi şi le va efectua plăţile direct. 

61. Situaţia derulării programelor Uniunii Europene pentru societatea civilă – martie 2001

În procesul de tranziţie a României către economia de piaţă şi către un sistem democratic pluralist au fost identificate multe puncte vulnerabile ale instituţiilor societăţii civile. Unele din programele Phare au ca obiectiv tocmai consolidarea societăţii civile. În contextul derulării negocierilor în vederea aderării României la Uniunea Europeană, organizaţiile neguvernamentale nonprofit joacă un rol esenţial, având în vedere că dezvoltarea societăţii civile române, constituie una din condiţiile pentru aderare. 

62. Programul Naţional Phare 2000 – Componenta pentru Societatea Civilă 

Principalele obiective ale programului sunt acelea de a dezvolta parteneriate durabile între organizaţiile neguvernamentale nonprofit şi autorităţile publice locale şi de a promova integrarea socială a comunităţilor de romi. 

Obiectivele imediate ale programului sunt: crearea de servicii de consiliere, inclusiv pentru persoanele victime ale abuzurilor, acordarea de asistenţă juridică, crearea unei reţele naţionale de birouri de consiliere pentru cetăţeni; dezvoltarea capacităţii autorităţilor publice în vederea cooperării cu reprezentanţii societăţii civile; întărirea sectorului nonprofit; dezvoltarea organizaţiilor care lucrează pentru promovarea integrării romilor. 

Programul are un buget de 5.000.000 Euro disponibil pentru acordarea de finanţare nerambursabilă. Programul va fi lansat în 2001. 

63. Special Preparatory Programme (SPP) - program pilot, premergător Programului SAPARD

Acest program pilot a avut drept scop pregătirea autorităţilor române pentru aplicarea programului SAPARD, precum şi testarea sistemului de implementare a acestuia. 

Opţiunile pentru măsurile şi submăsurile alese în cadrul SPP decurg din strategiile sectoriale pentru agricultură şi dezvoltare rurală şi au drept obiectiv principal corectarea deficienţelor constatate şi eficientizarea activităţilor în mediul rural. 

Din analiza diagnostic a punctelor esenţiale, a potenţialului, precum şi din priorităţile de dezvoltare rurală, se consideră că măsurile programate pentru finanţare prin programul SPP se regăsesc în obiectivele strategice naţionale de dezvoltare a spaţiului rural. 

Pornind de la necesităţile existente în teritoriu, oferta de investiţii se adresează, în principal, sectorului privat, dar în bună măsură şi domeniului public, angrenând în derularea viitoarelor proiecte o colaborare directă între instituţiile de implementare şi între acestea şi beneficiarii finali. 

Se creează premisele unei participări active a comunităţilor rurale la actul de decizie. 

Sistemul operaţional de implementare şi monitorizare a programului urmăreşte, în principal, consolidarea structurilor instituţionale şi a unor abilităţi privind derularea fondurilor structurale prin SAPARD. Măsurile prioritare stabilite pot reprezenta principalele axe de acţiune pentru co-finanţarea SAPARD în perioada 2000-2002, urmând ca în perioada asimilării acquis-ului comunitar să se poată implementa în mod eşalonat măsurile propuse. 

Ministerul Agriculturii şi Alimentaţiei şi Pădurilor şi Agenţia Naţională pentru Dezvoltare Regională sunt instituţiile responsabile cu coordonarea programului pilot, începând cu faza de selecţie a proiectelor şi până la efectuarea plăţilor. 

Peste 1800 de proiecte au fost depuse după lansarea, în septembrie 1999, a cererii de proiecte. Reprezentanţii Ministerului Agriculturii, Alimentaţiei şi Pădurilor, ai Ministerului Lucrărilor Publice, Transporturilor şi Locuinţei şi ai Agenţiei Naţionale pentru Dezvoltare Regională au selectat 59 de proiecte.

Acest program pilot beneficiază de o finanţare de 2,5 milioane EURO din partea Uniunii Europene, la aceasta adăugându-se contribuţia Guvernului României în valoare de 625.000 EURO. 

Proiectele selectate corespund celor patru priorităţi pentru România ale Programului SAPARD şi sunt distribuite astfel: 

- 33 pentru investiţii în exploatări agricole; 

- 10 pentru îmbunătăţirea procesului de producţie şi al marketingului produselor agricole; 

- 13 pentru dezvoltarea şi diversificarea activităţilor economice; 

- 3 pentru dezvoltarea infrastructurii rurale. 

Proiectele trebuie implementate până în septembrie 2001. 

Când un proiect vizează dezvoltarea sectorului privat, beneficiarul trebuie să finanţeze din resursele proprii, 50 % din costul total al proiectului. Contribuţia Uniunii Europene pe proiect se situează între 2.800 şi 299.410 EURO. 

64. Transfer Tehnologic şi Managementul Calităţii (TTQM)

Programul urmăreşte creşterea calităţii produselor şi serviciilor. Obiectivul principal este acela de a sprijini întreprinderile industriale şi institutele de cercetare aplicată pentru a se adapta la cerinţele economiei de piaţă.

65. Twinning - program de înfrăţire instituţională privind elaborarea unui Plan Naţional de Acţiune pentru Ocuparea forţei de muncă

În valoare de 1 MEURO, proiectul se va concentra pe următoarele obiective specifice: 

- pregătirea Planului Naţional de Acţiune pentru Ocuparea forţei de muncă (PNAO), ca un document de politici publice, adoptat de către guvernul României şi care se va baza pe liniile directoare ale Strategiei UE privind ocuparea forţei de muncă, adoptate în 1997; 

- identificarea şi stabilirea cadrului legislativ, îmbunătăţirea capacităţii administrative şi instituţionale pentru implementarea PNAO atât la nivel naţional, cât şi local; 

- furnizarea trainingului necesar pentru implementarea Planului şi pentru aplicarea în România a măsurilor de tipul celor finanţate prin Fondul Social European.

 

 

66. Twinning - Proiect de Înfrăţire Instituţională în domeniul Dezvoltării Regionale

Proiectele de înfrăţire, operaţionale din anul 1999, constituie un nou concept, care oferă ţărilor candidate posibilitatea de a beneficia de consultanţa funcţionarilor publici din Uniunea Europeană, cu experienţă directă în implementarea legislaţiei şi programelor UE. 

Acest Proiect de Înfrăţire Instituţională face parte din programul Phare 1998 de Dezvoltare Regională, în valoare de 33 milioane EURO, în cadrul căruia pe 12 august 1999 a fost lansată cea mai mare cerere de oferte, cu finanţare UE, din România. 

Proiectul va consta în detaşarea unor oficiali de la Departamentul pentru Industrie şi Comerţ al Marii Britanii şi de la Agenţia pentru Dezvoltare Regională a Greciei, cu scopul de a sprijini Guvernul României în consolidarea capacităţii de elaborare, implementare şi administrare a politicii şi programelor de dezvoltare regională, inclusiv a acelor propuneri acceptate pentru finanţare în urma cererii de oferte lansate pe 12 august 1999. Acest proiect de înfrăţire va sprijini, totodată, şi pregătirea Planului Naţional de Dezvoltare Regională care a stat la baza finanţărilor UE în România începând din anul 2000.

67. Twinning - Proiect de Înfrăţire Instituţională în domeniul reformei instituţionale a Ministerului Agriculturii

Proiectul de Înfrăţire Instituţională are ca obiectiv dezvoltarea capacităţii instituţionale a ministerului şi a instituţiilor subordonate, la nivel central şi judeţean. 

Proiectul de Înfrăţire Instituţională face parte din programul Phare 1998 “Agricultura şi Asistenţa Veterinară”, de 5 milioane de EURO, pentru alinierea lastandardele Uniunii Europene în domeniul agriculturii, pescuitului şi dezvoltării rurale, precum şi pentru continuarea reformelor şi promovarea dezvoltării.

68. Alte subprograme 

- Programul de Asistenţă Tehnică Generală - Asistenţă Tehnică pentru Unităţile de Management Phare

- Programul de Asistenţă Tehnică Generală - Expertiză pe Termen Scurt pentru Reforma în domeniul Protecţiei Copilului

- Programul de Asistenţă Tehnică Generală - Monitorizare şi Studii

- Programul de Asistenţă Tehnică Generală - Training Ad-hoc

- Programul de Întărire a Preaderării

- Programul de Reconstrucţie după Dezastre

